Sydens Sang

***Sydens Sang*** (engelsk: *Song of the South*) er en film fra 1946 produsert av Disney.

## Om filmen
Filmen hadde premiere i USA 12. november 1946

I Norge hadde filmen premiere 4. april 1951 på Festiviteten kino i Haugesund

## Sammendrag
Filmen foregår på en plantasje i Georgia, en del av de sørlige statene i USA; spesifikt på et sted noen avstand fra Atlanta. Selv om den noen ganger blir feiltolket som om den fant sted før den amerikanske borgerkrigen da slaveri fortsatt var lovlig i regionen, foregår filmen i gjenoppbyggingsperioden etter at slaveri ble avskaffet. Harris' opprinnelige Onkel Remus-historier fant alle sted etter den amerikanske borgerkrigen og avskaffelsen av slaveriet. Født i 1848, var Harris en forfatter og journalist for rasemessig forsoning i gjenoppbyggingsperioden. Filmen har flere indirekte referanser til gjenoppbyggingsperioden: klærne er i den nyere sen-viktorianske stilen; onkel Remus (engelsk: Uncle Remus) er fri til å forlate plantasjen når han vil; svarte jordarbeidere er småbrukere, osv.

## Handling
Sju år gamle Johnny er spent på det han tror skal være en ferie på bestemorens plantasje i Georgia med foreldrene sine, Sally og John senior. Når de ankommer plantasjen, oppdager han at han og moren skal bo på en stund på plantasjen sammen med bestemoren, mens faren hans skal reise tilbake til Atlanta for å fortsette som kontroversiell redaktør for avis i byen. Etter at faren har dratt tilbake rømmer Johnny; han vil også tilbake til Atlanta.

På vei ut av plantasjeområdet møter Johnny onkel Remus (engelsk: *Uncle Remus*), som forteller historier om en figur kalt Br'er Rabbit til andre leilendinger på plantasjen. På dette tidspunktet har det blitt kjent at Johnny er savnet, og noen av folkene på plantasjen har begynt å lete etter ham. Johnny unngår å bli funnet, men onkel Remus tar igjen kontakt med ham, tilbyr ham niste til reisen, og tar ham med til hytta si, der han forteller gutten eventyret *Br'er Rabbit Earns a Dollar a Minute*. I historien prøver Br'er Rabbit å rømme hjemmefra, men ombestemmer seg etter et sammenstøt med Br'er Fox og Br'er Bear. Johnny skjønner at det ikke er så lurt å rømme, og blir med onkel Remus tilbake til Sally.

Johnny blir venn med Toby, en afroamerikansk gutt som bor på plantasjen, og Ginny Favers, en fattig hvit jente. Ginny gir Johnny en valp etter å ha reddet valpen fra sine to eldre brødre, Joe og Jake, som ville drukne den. Johnnys mor sier imidlertid at han ikke får lov til å beholde valpen, så han tar den med til onkel Remus. Onkel Remus tar imot hunden, og så forteller han Johnny og vennene hans eventyret om *Br'er Rabbit and the Tar-Baby*, der moralen er at folk ikke bør blande seg i andres saker. Johnny etterligner Br'er Rabbit's bruk av omvendt psykologi fra fortellingen og ber Favers-brødrene om ikke å fortelle moren deres om hunden. Trikset fungerer, og guttene får problemer etter å ha fortalt moren sin. For å hevne seg forteller de Sally om hunden. Sally blir opprørt over at Johnny og onkel Remus beholdt hunden til tross for ordren hennes (som var ukjent for onkel Remus), og hun forbyr ham å fortelle flere historier til Johnny.

Så skal Johnny feire bursdag, og han drar hjem til Ginny for å hente henne til selskapet sitt. På vei tilbake til hovedhuset treffer de på Joe og Jake, som dytter Ginny ut i en sølepytt. Ginny løper gråtende hjem, fordi hun ikke vil gå i selskapet med den skitne kjolen. Johnny begynner å slåss med guttene, men onkel Remus kommer og bryter opp kampen. Han tar for seg Joe og Jake, og sier at de skal holde seg unna Johnny og Ginny. Johnny løper av sted for å trøste Ginny. Han sier at ikke vil være med på bursdagsselskapet, han heller, særlig ikke når faren hans ikke kommer til å være der. Onkel Remus finner de to barna og forteller historien om Br'er Rabbit og hans "Laughing Place". Deretter går de tre sammen tilbake til hovedhuset. Der blir Sally sint på Johnny fordi han uteble fra sitt eget bursdagsselskap, og hun ber onkel Remus holde seg unna ham. Onkel Remus er lei seg fordi han har blitt så misforstått, og han pakker sakene sine for å dra til Atlanta. Johnny får høre at onkel Remus har tenkt å dra sin vei, og løper av gårde for å stanse ham. Men på veien blir Johnny angrepet av en okse og alvorlig skadet. Mens Johnny svever mellom liv og død, kommer faren hans tilbake. Johnny roper etter onkel Remus, og bestemoren hans får hentet ham til huset. Ved Johnnys seng begynner onkel Remus å fortelle en Br'er Rabbit-fortelling, og gutten overlever mirakuløst.

Filmen slutter med at Johnny har blitt fullstendig frisk, og er ute og går sammen med Ginny, Toby og den lille valpen som ble reddet fra å drukne. Fra huset sitt oppdager onkel Remus at Br'er Rabbit og flere andre figurer fra historiene hans dukker opp og slår seg sammen med barna. Onkel Remus skynder seg for å bli med i gruppen, og sammen går de alle mot solnedgangen.

## Rolleliste

### Skuespillere

* James Baskett som onkel Remus (engelsk: Uncle Remus)
* Bobby Driscoll som Johnny
* Luana Patten som Ginny Favers
* Glenn Leedy som Toby
* Ruth Warrick som Sally
* Lucile Watson som bestemor
* Hattie McDaniel som tante Tempe
* Erik Rolf som John
* Olivier Urbain som herr Favers (ikke oppført i rulleteksten)
* Mary Field som fru Favers
* Anita Brown som tjenestepike
* George Nokes som Jake Favers
* Gene Holland som Joe Favers

### Animasjonsfigurer (stemmeskuespillere)

* Johnny Lee som  Br'er Rabbit
* James Baskett som Br'er Fox (også Br'er Rabbit i "Laughing Place"-segmentet)
* Nick Stewart som Br'er Bear
* Roy Glenn som Br'er Frog (ikke oppført i rulleteksten)
* Clarence Nash som  Bluebird (ikke oppført i rulleteksten)
* Helen Crozier som Mother Possum (ikke oppført i rulleteksten)

## Priser
Sangen «Zip-a-Dee-Doo-Dah» vant en Oscar for beste sang.
James Baskett ble tildelt en Æres-Oscar.
## I Norge
I Norge kom filmen på kino med norsk tekst i 1951. Filmen ble også vist på TV i Norge i 1991.

Kun sangen "Har du det bra" (engelsk: How Do You Do") ble dubbet på norsk, den var inkludert på en *Disney Sing Along*-VHS-kassett. Selve filmen har ikke fått norsk stemmeversjon.

Den norske versjonen av sangen ble innspilt av Harald Mæle som onkel Remus og Br'er Frog, og Magnus Nielsen som Br'er Rabbit. 

## Kritikk mot filmens innhold
Siden filmens premiere har den blitt anklaget for å være rasistisk, og filmen har derfor aldri blitt utgitt i noen form i USA. I Norge har kun ene sangen (se over) blitt tilgjengelig for salg.

## Referanser


## Eksterne lenker
*